種松得徠字
作者：蘇軾
朝代：宋

paragraphs: 春風吹榆林，亂莢飛作堆。
荒園一雨過，戢戢千萬栽。
青松種不生，百株望一枚。
一枚已有餘，氣壓千畝槐。
野人易斗粟，云自魯徂徠。
魯人不知貴，萬竈飛青煤。
束縛同一車，胡爲乎來哉。
泫然解其縛，清泉洗浮埃。
枝傷葉尚困，生意未肯回。
山僧老無子，養護如嬰孩。
坐待走龍蛇，清陰滿南臺。
孤根裂山石，直幹排風雷。
我今百日客，養此千歲材。
茯苓無消息，雙鬢日夜摧。
古今一俯仰，作詩寄餘哀。